Foto: Index

DANAS u 20 sati održan je skup potpore izgradnji crkve na Savici, i to uz veliku potporu Crkve.

"Ovdje se radi o ispravljanju nepravde koja je nastajala 70 godina. Grad se razvijao, vjernici su trebali crkvu, grad se razvijao nenormalno bez izgradnje crkvi.

Ovdje se ta povijesna nepravda ispravlja. Mnogi govore kako ima puno crkvi, ali ovim ljudima ne znači crkva udaljena, treba im crkva ovdje", kazao je o skupu za Index pater Ivan Mandurić.

VIDEO SA SAVICE:

> Pop koji je branio šatoraše opet zaziva gradnju crkve na Savici: "Bog tako hoće!"

Tijek događaja:

22.15 Skup potpore izgradnji crkve je završio.

21.55 Za Index je izjavu dao i pater Ivan Ike Mandurić.

"Index me počeo previše reklamirati... Crkva je uvijek za mir, naviješta mir, ali i istinu i pravdu. Ne može odustati ni od pravde ni od istine. Ovdje se radi o ispravljanju nepravde koja je nastajala 70 godina. Grad se razvijao, vjernici su trebali crkvu, grad se razvijao nenormalno bez izgradnje crkvi. Ovdje se ta povijesna nepravda ispravlja. Mnogi govore kako ima puno crkvi, ali ovim ljudima ne znači crkva udaljena, treba im crkva ovdje.



Mislim da je nepravedno da oni koji su protiv crkve brane to izgradnju onima koji je žele. Oni neka ne dolaze, nije u redu i nije normalno da netko tko je protiv crkve priječi onima koji je žele sagraditi", kazao je Mandurić za Index.



"Večeras je bilo oko 3000 ljudi ovdje, jako je lijepo bilo vidjeti to", dodao je.

21.35 Na pozornicu se popela Maja Blagdan te okupljene prije pjesme pozdravila s "Hvaljan Isus i Marija".

21.30 "Važno je spoznati koliko Knez ovoga svijeta, kako zamanta čovječji um, osobito i na području Europe, kako nas naivne odvuče. Stepinac je to uočio još za vrijeme svojeg života.



Uoči Svih svetih, noć je vještica. Tako lako bivamo zavedeni", kazala je govornica s pozornice.

21.25 "Gospodine, rasvijetli srca svim zavedenima i onima koji ne prepoznaju da ti stojiš na početku svega i da si ti darovatelj života te onaj koji proviđa budućnost. Gospodine, izlij mir na ovaj grad. Neka svakoga tko prolazi ovim parkom, neka ga ova crkva prosvjećuje", dodao je Mandurić.

21.22 "Jeste dobro? Pjevate i molite i ljubite. Ovaj grad, crkvu, Boga. Ljubimo svakog čovjeka u ovom gradu, i ljubimo Gospodinov put, koji je ponekad Stepinčev put. Put trpljenja i nepravdi, ali istovremeno i put ljubavi i istinoljubivosti. Put nepokolebljivosti. Nije čudo i moralo je tako biti da se već u početku gradnje crkve imenovane po Stepincu očitava njegov put. Okupili smo se kao živa crkva, koja već postoji i koja je već pobijedila. Ona je neuništiva i vječna. Nitko ne može stati na put tome, da crkva živi i da hramovi nastaju. To je pravedno. U Zagrebu silno nedostaju hramovi koji su se u jednom času prestali graditi. Svi znademo da je prepoznatljivi motiv Zagreba Katedrala, ali i Crkva sv. Marka. U jednom času je došlo vrijeme nepravde, Grad se razvijao neprirodno, jer su mu nedostajali hramovi. Svakom gradu treba sveto, trebaju hramovi. Sada postoje hramovi sporta, kultura, znanosti, i neka ih!

Ali više od svih gradu i njegovom identitetu trebaju hramovi Gospodina i Crkve! Došli smo do trenutka kad se te nepravde ispravljaju. Gradu treba sveto i lijepo. Sada ispravljamo nepravdu. Treba nam još puno crkava i Stepinčeve odvažnosti, ali i ljubavi Kristove da ni ova borba ne rodi ni trunku mržnje. Protivljenje ne dolazi od čovjeka, nego od Mrzitelja Božjega, koji je ranio ljudska srca teškom poviješću, koja je Bogu hvala, iza nas. Ova crkva i molitve koje će biti u njoj će te rane iscjeljivati, a hrvatski narod obnavljati. Zato smo ovdje, zato molimo, to Gospodin hoće", rekao je pater Ivan Ike Mandurić.

21.10 "Svatko od nas za života mora učiniti sve da se istina o našem mučeniku Stepincu sazna. Tako će nam biti lakše, tako ćemo lakše ozdravljati. Da ovaj narod zdrav može preuzeti odgovornosti. To nije jednostavno, ali imamo uzore. Imamo svoje duhovnike za koje se svakodnevno treba moliti. Nije lako ni nama, ni njima. Koliko god da postoji svijeta jedno jedino ime smeta, i to ime Isusa", rekla je govornica s pozornice.

Tekst se nastavlja ispod oglasa

21.00 Dvije geodetkinje koje podržavaju izgradnju crkve za Index su kratko prokomentirale prijepore oko projekta.

"Na mise idemo nedjeljom, a nekad i preko tjedna. Mi smo vam jako za izgradnju crkve, jako. Kao i svi ovdje. Susjedi koji su protiv izgradnje crkve nemaju nikakve osnove, nisu to istražili dobro kao mi. Mi smo došli na lice mjesta, istraživali smo i plan gradnje, inače smo geodeti po struci, završile smo obje taj fakultet. Mislim da se ljudi bune jer ne znaju. Čuli su da se gradi crkva usred parka i da neće moći dolaziti, a to nije tako. Crkva u stvari uopće nije u parku, ostat će veliki dio parka i proširit će se dječje igralište, oko 10 posto nečega će se koristiti za crkvu. I to je ionako crkvena površina. Što se tiče planova da se izgradi zvonik tu, mi nemamo problema s time da on zvoni. Zvonit će nam, tu smo u kvartu, nemamo problema s time", rekle su nam.

20.50 Molitva još uvijek traje, pjevaju se crkvene pjesme.

20.40 " Došla sam s Trešnjevke dati potporu. Podržavam izgradnju crkve, jer crkva širi pozitivan stav i sve pozitivno. Nisam upoznata s planom izgradnje, ali ne bih htjela da crkva zauzme preveliki dio zelene površine i da zvonik buči susjedima. A što se tiče gradnje, ima dovoljno zelene površine za sve", kazala je jedna mlađa žena s djecom za Index.

20.35 "Hvaljen Isus i Marija, i blaženi Alojzije Stepinac. Braćo i sestre, radosno vas pozdravljam ovdje u crkvi na otvorenom. Radosni smo što danas slavimo spomendan A. Stepinca. Spominjemo se 3.10. Danas zahvaljujemo što nas je Gospodin ovdje okupio da pod njegovom zaštitom usvajamo riječi Isusove. Ovo večerašnje molitveno bdijenje započinjemo molitvom", rekao je velečasni Anton Vukmanić.

20.30 "Svijeće podignute, pljesak u srcu, do neba, a svjetlo u nama i oko nas. Neka vam je blagoslovljen svaki trenutak večeras, i svaki trenutak pred vama. Danas ćemo u ovoj večeri mira, ljubavi i molitve uživati zahvaljujući pastirima koji znaju što im je činiti. To nije lako, jer znate kamo ide svijet, a mi koji pokušavamo svjedočiti, molimo jedni za druge, a osobito za naše pastire. Pastir ove župe, velečasni Anton Vukmanić, reći će nam dobra večer u duhu božjem", završila je govornica.

20.27 Skupilo se više od 1000 ljudi.

20.25 "Tako bi trebalo biti, tako svjedoči onaj na čijem se prostoru po imenu nalazimo - blaženi Alojzije Stepinac. Zato najprije sada zahvala Bogu na svakom čovjeku, ali osobito našem uzoru Alojziju Stepincu. Jeste kako je Alojzije rekao, do neba hvala Gospodinu!", poručila je govornica.

20.21 Na pozornici je postavljen križ, a upravo je započeo i program.



"Mili puče hrvatski, svako vam dobro. Vama ovdje na ovom prekrasnom božjem prostoru i svima onima koji su u duhu s nama. Osobito onima koji nas slušaju iz toplih domova. Tako je lijepo osjetiti koliko smo u zajedništvu. Bez obzira na to gdje se nalazili, danas je tako jednostavno spoznati da postoji Stvoritelj i postoji čovjek.

Upravo zbog toga što čovjek, bez obzira na to što je rođen kao božje dijete, ne razumije uvijek sve, nailazi na brojne zapreke i probleme. Danas, kao i tisuće godina prije, istina je samo jedna. Zaista smo božja djeca, svjedoci božji - ali tek kada spoznamo što nam je činiti. Oči cijeloga svijeta su uprte u nas, jer vidite, nosimo svjetlo, što znači ljubav. Tako bi trebalo biti", kazala je govornica s pozornice.

20.00 Okupilo se više stotina ljudi. Prema izjavama okupljenih, pristigli su i pristalice izgradnje crkve iz drugih župa.

